J e l e n t é s
az OBH 2600/2001. számú ügyében

								Ügyintéző: dr. Szántó Eszter

Az eljárás megindulása
Panaszos fogvatartásának körülményeivel kapcsolatban fordult az országgyűlési biztoshoz. Állítása szerint a Veszprém Megyei Büntetés-végrehajtási Intézetből a Budapesti Fegyház és Börtönbe történt átszállítása során letéti zsákjából 2000 decemberében egy 800 Ft-os, 2001 februárjában két 500 Ft-os telefonkártyája eltűnt. Panasza szerint több alkalommal fordult segítségért a nevelő tiszthez, azonban előrelépés nem történt, telefonkártyái nem kerültek meg.
Az Alkotmányban biztosított tulajdonhoz való jog sérelmének, valamint a jogállamiságból fakadó jogbiztonság követelménye sérelmének gyanúja miatt vizsgálatot indítottam, a Budapesti Fegyház és Börtön parancsnokától tájékoztatást és a vonatkozó iratok megküldését kértem.

A megállapított tényállás
A Budapesti Fegyház és Börtön parancsnoka 2001. június 13-án kelt levelében arról tájékoztatott, hogy panaszos 2001. január végén fordult meghallgatási kérelemmel a Budapesti Fegyház és Börtön szervezeti egységének vezetőjéhez, állítása szerint letétjéből egy darab 800 Ft-os telefonkártya hiányzott. A kérelem elintézése elhúzódott, tekintettel arra, hogy panaszost rendszeresen megőrzésre Veszprémbe kellett szállítani folyamatban lévő büntető ügye miatt. A 2001. április 24-én felvett jegyzőkönyv tartalma szerint a 800 Ft-os telefonkártya megvan. 2001. április elején azonban a Veszprém Megyei Büntetés-végrehajtási Intézetbe történt átszállításakor, illetve ott tartózkodásakor eltűnt panaszos letéti szelvényén szereplő két darab 500 Ft-os telefonkártyája, valamint villanyborotvája. 
Az intézet parancsnoka erre tekintettel 2001. május 18-án ismeretlen tettes ellen feljelentést tett lopás vétsége miatt a Budapesti Katonai Ügyészségen.
Panaszos 2001. június 8-án jelentette be kárigényét 20.000 Ft összegben, majd ugyanezen a napon került sor a fogvatartott meghallgatására és nyilatkozatának jegyzőkönyvbe foglalására. A büntetés-végrehajtási szerv 2001. június 12-i határozatában az igény jogosságát elismerte, a kár összegét azonban 10.000 Ft-ban állapította meg. 

Az ügy jogszabályi háttere
13/1996. (XII. 23.) IM rendelet a fogvatartottakkal kapcsolatos kártérítési eljárás szabályairól
4. § (1) A kártérítési eljárást
b) a fogvatartottat ért kár esetén a kárigény bejelentésének a napján
kell megindítani.
(2) A kártérítési eljárást a megindításától számított harminc napon belül, az ügy érdemében hozott határozattal kell befejezni.
7. § (1) A kártérítési eljárás során a legfontosabb eljárási cselekményeket, így elsősorban a kár megfizetésére való felhívást, a kárigény bejelentését, a fogvatartott és a tanú meghallgatását, valamint a határozatokat írásban kell rögzíteni. Az okirati bizonyítékokat a kártérítési ügy anyagához csatolni kell.
(2) A fogvatartott és a meghatalmazottja részére biztosítani kell a kártérítési ügy iratainak a tanulmányozását.
(3) Az ügy érdemében hozott kártérítési határozat a bv. szerv megnevezését, az ügy nyilvántartási számát, a fogvatartott személyi adatait, a kártérítési felelősség kérdésében hozott döntést, a kártérítés összegét, a kár megtérítése alóli esetleges mentesítésre vagy részletfizetésre vonatkozó rendelkezést, a teljesítési határidőt, a jogorvoslati lehetőségre való felhívást, az indokolást, a határozat meghozatalának a helyét, idejét, a határozatot hozó személy nevét és beosztását, valamint a bv. szerv bélyegzőlenyomatát tartalmazza.
(4) A határozatban megállapított kártérítési összeg megfizetésére harminc napos teljesítési határidőt kell megállapítani.
8. § (1) A kártérítési határozatot a fogvatartottal és a meghatalmazottjával legkésőbb a meghozatalától számított három napon belül írásban közölni kell. A határozat átvételét a fogvatartott az aláírásával igazolja.
(2) A fogvatartott és a meghatalmazott a kártérítési határozat ellen az átvételtől számított harminc napon belül keresettel fordulhat a bv. szerv székhelye szerint illetékes bírósághoz.

Az érintett alkotmányos jogok
1949. évi XX. törvény A Magyar Köztársaság Alkotmánya
2. § (1) A Magyar Köztársaság független, demokratikus jogállam.
13. § (1) A Magyar Köztársaság biztosítja a tulajdonhoz való jogot.

A vizsgálat megállapításai
Vizsgálatom során megállapítottam, hogy panaszos letéti zsákjából - kérelmétől eltérően - két darab telefonkártya, valamint egy borotva tűnt el 2001. április elején a Veszprém Megyei BV Intézetből a Budapesti Fegyház és Börtönbe történt visszaszállításakor.
A kártérítési eljárás 2001. június 8-án indult, ennek eredményeképpen 2001. június 12-én kelt kártérítési határozatában a Budapesti Fegyház és Börtön a kártérítési igény jogosságát elismerte, annak mértékét azonban a kérelemben foglalt összeg felében állapította meg. A határozat tartalmazta a jogorvoslati lehetőségre való kioktatást; annak kézbesítését követően 30 napon belül van lehetősége panaszosnak az illetékes bírósághoz fordulni.
A Budapesti Fegyház és Börtön a kártérítési igény jogosságát elismerte, vállalta a keletkezett kár megtérítését.
Tekintettel arra, hogy az intézet saját hatáskörében intézkedett a kár megtérítése iránt, vizsgálatomat lezárom, kezdeményezéssel nem élek.

Budapest, 2001. július
			Takács Albert